Worcester F 80 Distinctiones

149 Mundanda sunt in nobis

Mundanda sunt in nobis multa per multa et propter multa. Nam primo mundanda[[1]](#footnote-1) est cogitacio ab erronea opinione, sicut oculus ab albugine, Habac. 1[:13]: *Mundi sunt oculi tui, ne* videant *malum*. Nempe macula in oculo turpius apparet et plus nocet.

¶ Secundo, mundanda est affeccio a mala delecatione, sicut area, id est, a paleis, Tob. 3[:16]: *Servavi mundam animam meam ab omni [concupiscentia]*.

¶ Tercio, locucio a feda confabulacione, Ysai. 6[:7]: *Ecce tetigit labia tua,* scilicet calculo altaris*, et peccatum tuum mundabitur*.

¶ Quarto, operacio ab omni inquinacione, sicut via dicitur munda quando est sine luto et fetore, Prou. 20[:11]: *Ex studiis suis* cognoscitur, Prou. [20:11]: *Si munda et recta sint opera eius*. Job 17[:9]: *Tenebit justus viam suam, et mundis manibus addet fortitudinem*.

¶ Quinto, conuersacio ab omni inhonestaste, Gen. 35[:2]: Mundate *vestimenta vestra*.

¶ Secundo mundatur per multa. Primo per passionem Christi sicut lepra per innocentem sanguinem, Heb. 9[:14]: *Sanguis Christi emundabit* conscientias nostras *ab operibus mortuis*.

¶ Secundo, per virtutem verbi diuini, sicut granum per ventilacionem, Joan. 15[:3]: *Jam vos mundi estis propter sermonem quem locutus*.

¶ Tercio, ablocionem baptismi, sicut ergo per medicinam, Eph. 5[:26]: *Mundans* eum *lavacro aquæ in verbo vitæ*.

Quarto, per contricionem cum proposito confitendi sicut domus scopa, restis aqua, [Psal. 50:4-5]: *A peccato meo munda me. Quoniam iniquitatem meam ego* *cognosco*.

¶ Quinto, per tribulacionem, sicut aurum per ignem, Mal. 3[:3]: *Sedebit conflans, et emundans argentum*.

¶ Sexto, per elemosinarum largicionem, sicut vitis per amputacionem, Luc. 11[:41]: *Quod superest, date eleemosynam: et ecce omnia munda*. Talis

/fol. 266va/

mundacio facit hominem dignum communione, Leu. 22[:7]: *Mundatus vescetur sanctificatis*. [1] Reg. 21[:4]: *Si mundi sunt pueri, a mulieribus*. Si hoc dicitur de pane materiali quanto plus de celesti.

¶ Secundo, facit dignum diuina familiacione, sicut nobilis vltimo mundos non leprosos sibi seruire, Ysai. 52[:11]: *Mundamini, qui fertis vasa Domini*. Et Neh. 12[:30]: *Mundati sunt sacerdotes et Levitæ, et mundaverunt populum*.

¶ Tercio, facit dignum exaudicione, mundus ornatus facit mulierem magis amabilem[[2]](#footnote-2) et exaudibilem.

¶ Exemplum in Esth. [13:17]. Psal. [18:14-15]: *Emundabor a delicto maximo. Et erunt ut complaceant eloquia oris mei*.

¶ Quarto,[[3]](#footnote-3) facit dignum diuina visione, Matt. 5[:8]: *Beati mundo corde: quoniam ipsi Deum videbunt.* Psal. [23:3-4]: *Quis ascendet in montem Domini.* Ideo consulit Ysai. 1[:16]: *Lavamini, et mundi estote; auferte malum*.

¶ Mundiciam cordis faciunt tria. Primo, leccio scripturarum, Joan. 15[:3]: *Iam* *vos mundi estis propter sermonem quem locutus sum vobis*. Vnde et scriptura[[4]](#footnote-4) figuratur per lauatorium tabernaculi, Exod. 30[:18]. In quo duo erant, scilicet, specula que maculas ostendunt et aqua munda que maculas tergit.

¶ Secundo, mundat effusio lacrimarum, Psal. [6:7]: *Lavabo per singulas noctes lectum meum,* scilicet, consciencie.

¶ Tercio, mundat elemosinarum largicio, Luc. 11[:41]: *Date eleemosynam et ecce munda sunt vobis*. Item, mundat scopa confessoris, 4 Reg. 5[:10]: *Lavare septies in Jordane*, id est, exprimende septem capitalia. Secundo mundat lima correctionis. Tercio fornax afflictionis, Jer. 12[:3]: *Probasti me quasi* aurum et argentum.

¶ Sed quidam non mundantur, sed magis vruntur qui non sunt aurum sed scoria, non granum sed palea, non oleum sed amurca. Vnde multum debent formidare illud, Matt. 3[:12]: *Paleas autem comburet[[5]](#footnote-5) igni inextinguibili*. Videmus quod fricacio aspere rei mundat ciphum. Exemplum de Johanne, Matt. 3[:4]: Qui vesciebatur *pilis camelorum.*

¶ Item, cor mundatur terci baptismo, scilicet fluminis, flaminis, sanguinis. Primo mundantur infantes. Secundo penitentes. Tercio martires quando, scilicet, sacramentum voluerunt sed habere non possunt. Et iste triplex modus mundandi figuratur per illa tria que fiebant in Exodo, scilicet, per aquam expiacionis,[[6]](#footnote-6) quo ad primum, Exod. 29[:36]. Per *unguentum unctionis*, quo ad secundum, Exod. 30[:25].[[7]](#footnote-7) Per effusionem sanguinis, quo ad tercium, Heb. 9[:22], etc.

1. mundanda ] Lambeth, F 128 *corr.* mandanda F 80. [↑](#footnote-ref-1)
2. amabilem ] Lambeth *corr.* abilem F80, acceptabilem F 128. [↑](#footnote-ref-2)
3. quarto ] Lambeth, F 128 *corr.* tercio F 80. [↑](#footnote-ref-3)
4. scriptura ] Lambeth, F 128 *corr.* figura F 80. [↑](#footnote-ref-4)
5. comburet ] F 128 *corr.* combures F 80, Lambeth. [↑](#footnote-ref-5)
6. expiacionis ] Lambeth, F 128 *corr*. piacionis F 80. [↑](#footnote-ref-6)
7. Exod. 30 ] *add.* ~~e~~ F 80. [↑](#footnote-ref-7)